Drøm for De norske folkekirker   
  
Atten lykkelige år som landsbyprest preger mine drømmer for Den norske kirke. Store endringer i kirke og samfunn, nasjonalt og internasjonalt, varsler en reformasjon like stor som den vi fikk på Luthers tid. Visjoner av en kosmisk Kristus og synet på kjærlighet, står sentralt. Arvevelsignelse - eller kosmisk godhet - som opplagt forutsetning for arvesynd - eller kosmisk ondskap - er nøkler til det nye (se f eks Matthew Fox, *A New Reformation*, Sallie Mc Fague, *Models of God* og Toyohiko Kagawa, *Cosmic Purpose*). Det inspirerer mine drømmer for kristne ritualer, kirkehus, kirkegårder og natur i livssynsåpne norske bygder og byer.   
  
**Fortsatt felles storstuer og "hager for levende og døde"?**Kirkene på mine steder - Åmot, Lom og Nesodden - har i århundrer forvaltet store deler av befolkningens livsritualer ved fødsel, konfirmasjon, bryllup og død. Det er urgamle pulsslag og stedegne hjerterytmer. Våre landsdekkende kirkehus og kirkegårder - "hager for levende og døde" - er samlingsplasser av lokal og nasjonal betydning som ikke kan overvurderes.   
  
Men sett at ritualer, kirkebygg og kirkegårder dypest sett ble til for å ivareta grunnleggende, felles menneskelige behov? Sett at kirkens *causa* er konkrete, kroppslige hendelser som danner en kontinuitet på tross av ulike historiske og religiøse endringer? Kan det tenkes at denne røde tråden er kjernen i kunsten å ta vel imot nytt liv i en offentlig sammenheng (fødsel/dåp), kunsten å feire fellesskapets fester og familienes fester, f eks jul, konfirmasjon, bryllup; og kunsten å ta farvel når mennesker går over den mest utfordrende og "magiske" grense vi kjenner, døden?  
  
Over alt i det vi nå kaller Norge, fantes tidligere kraftsentre eller norrøne kultsteder. Ved kristningen av landet fikk vi en katolsk kirke, deretter en protestantisk; ofte knyttet til de samme hellige hus. Hovedreligion på norsk har skiftet preg. Forutsetningen for å snakke om en folkekirke på 1800-tallet var et felles nasjonalt og internasjonalt perspektiv med ulike "folkestemmer" med hver sine nasjonale særpreg. Skal folkekirketanken ha en framtid, må den ta radikalt inn over seg behovet for felles og forskjellige arenaer i et livssynsåpent samfunn, ikke ulikt det politiske liv med kommunestyrer som hjerteslag i forvaltningen, men heller ikke helt likt.   
  
Hvordan kan stavkirka i Lom, tømmerkatedralen på Rena og middelalderkirken på Nesodden være i dyp, kjærlig kontakt med sin egen tradisjon og samtidig utvide horisonten radikalt? Kanskje kan kirkehusene gå fra å være kontaktpunkt til norrøn kult, deretter katolsk kristendom, så protestantisk, til å bli flerkulturelle og tildels flerreligiøse på lokale premisser? I så fall vil de forstatt kunne fungere som sanne storstuer og helligsteder for de som bor der. Jeg drømmer om en radikal nytenkning i Den norske folkekirke og i andre livssyn og religioner, slik at *det felles beste* får radikalt større plass og forskjellene blir organisert på en annen måte enn i dag.  
  
Jo bedre (globale) modeller en har for likverdighet mellom tros og livssyn, jo lettere blir det å styrke Den norske folkekirke som sted for urgamle, lokale pulsslag og hjerterytmer. Flere av reformene i kirke og samfunn i dag stimulerer mer til konkurranse om medlemmer, penger og perspektiver enn til samarbeid på tvers av trossamfunn, livssyn og religioner. Med nye hovedvisjoner kan likevel reformene tjene en større sak.  
  
**Naturkatedraler**  
Jeg drømmer om kirkeforskning som utforsker oppfattelser av hva som er hellig, aller helligst, mindre hellig og uvesentlig i kirkemedlemmenes egne øyne. Mine antagelser etter nær kontakt med *folk flest* på mine steder i fjorten år, er at *natur* ville skåre høyest på hva som er aller helligst. Tett på ville gravferd komme, høytider og familiebegivenheter som dåp, konfirmasjon og vielse. Livsritualenes sted er og blir kirkebygningene som ikonisk, sosiale symbol i lokalsamfunnet. Nederst på lista ser jeg for meg gudstjenester uten spesifikk foranledning. Er Den norske folkekirke i stand til å ta inn over seg sine medlemmers oppfattelse av kristne kjernesannheter i sin forvaltning?  
  
Jeg drømmer om en folkekirke som ikke bare gjør natur og miljø til saker, men som oppdager at mennesker og omgivelser *som natur* roper fra dypet. Om hva? Om ny erkjennelse av hvem og hva vi er i lokal, global og kosmisk sammenheng, og om endret nattverd-feiring deretter. Kirken som et mikrokosmos og Gud som kropp står sentralt i en slik visjon.   
  
**En kosmisk Kristus og revitaliserte landsbyer**Jeg drømmer om en fornyet folkekirke som gjennom krevende reformer (kirke/stat, lov om trossamfunn, en rekke indre kirkelige reformer) får øye på noe nytt gjennom kristne kjernesannheter: Hvilken Kristus forkynner vi? Hvilket evangelium? Hvilken kirkeforståelse? Hvilken spiritualitet? De vi bygger på, f eks omkring *kirke* (ord og sakrament) er gode, men sier ikke lenger nok, verken om Jesu ansiktstrekk i lokal natur og historie, om Jesus og hans *mor* Marias ansiktstrekk, eller om Jesu *far* Guds, og Den Hellige Ånds ansiktstrekk i våre egne stuer, kirkerom, samfunnsrom og naturrom.   
En folkekirke med dype røtter, reformatorisk vilje og bevissthet om kosmisk hensikt (eskatologi) må fornye sin selvforståelse.   
Jeg drømmer om en fornyet forståelse av Kristi forhold til forskjeller og enhet (kjønn og relasjoner, etnisitet, livssyn, religion, samfunn, natur); og en norsk folkekirke som tør å følge i Jesu fotspor, også når det fordrer omorganisering og tap av privilegier.  
   
Norske helligsteder har tradisjon for å være for hele folket (som katolsk fra 1000-tallet og som protestantisk statskirke fra 1500-tallet til i dag), og fortjente statlig og kommunal støtte deretter.   
Hvis kirker land og strand skal gå fra å være felles religiøse og sosiale helligsteder til lokaler for trossamfunnet Den norske folkekirke (jfr lov om trossamfunn som er underveis), vil folkekirken ikke bare risikere å miste kontakt med sitt eget felles opphav, men også måtte se langt etter støtte til vedlikehold og revitalisering av umistelige kulturskatter på grunn av synkende medlemstall.  
  
Mange mener at stridsspørsmål (f eks likekjønnet vigsel, religionsdialog, gudsbilder, tid og evighet) som svekker Den norske kirke går langs globale skillelinjer og ikke vil løses på kort sikt.   
Bør Den norske kirke deles opp i likestilte søsterkirker med ulikt preg og felles styre, med større prestefrihet og vitalisering av menighetene? Bør vi utvide tilgangen til de landsdekkende kirkebygninger for flere kirkesamfunn, livssyn og religioner (i den grad de ønsker det)? Bør vi engasjere oss aktivt i bevegelser som "Future for Religious Heritage" med bruk av kirkerom langs helt nye linjer?   
  
Jeg drømmer om en likeverdig organisering av religion i et åpent livssynsamfunn hvor søster-kirker og søster-livssyn og religioner blir viktigere enn den ene, største folkekirkens indre enhet. Bare slik kan jeg se for meg de gamle kirkehus med sine gravgårder som ekte storstuer, helligsteder og *hager for levende og døde*. Bare slik kan jeg se for meg en god framtid for mine steder: Lom, Åmot og Nesodden som revitaliserte, globale landsbyer - med røtter og vinger - i *et evig lys.* Jeg etterlyser en debatt i Den norske folkekirke om å ta vare på enheten med andre kirker, religioner og livssynssamfunn ved å løse opp kirken som organisasjon i likeverdige søsterkirker med ulikt preg (konservative, liberale etc) som skaper et større mangfold, sterkere profileringer og nye, nødvendige arenaer for samhandling og forvaltning av umistelige kirkebygninger land og strand. Altså både lokalt og teologisk mindre og mer spesifikke enheter på den ene siden, og et videre, globalt blikk på kirke, religion og livssyn på den andre siden. Det vil gi kampen om Den norske folkekirkes profil større spillerom, mindre hegemonisk utvikling (jfr kamp omkring Åpen folkekirkes plass i kirken), og langt større samkvem mellom ulike kirker, trossamfunn, livssyn og religioner.